
LIETUVOS RESPUBLIKOS SEIMO

INFORMACINĖS VISUOMENĖS PLĖTROS KOMITETAS

POSĖDŽIO PROTOKOLAS

2012-12-19 Nr. 280-P-38(5)
Vilnius

Posėdis įvyko 2012 m. gruodžio 19 d. 10.00 val.

Posėdžio pirmininkas – Mindaugas Bastys.

Posėdžio sekretorė – Lina Giriūnienė.

Dalyvavo:

Komiteto nariai: S.Fiodorovas, S.Jovaiša, G.Kirkilas, I.Šiaulienė, D.Teišerskytė, P.Žeimys.

DARBOTVARKĖ:
1. Diskusija dėl Lietuvos Respublikos Vyriausybės 2012-2016 m. programos įgyvendinimo priemonių.
2. Dėl organizuojamo renginio Lietuvos pirmininkavimo ES Tarybai metu.
1. SVARSTYTA. Diskusija dėl Lietuvos Respublikos Vyriausybės 2012-2016 m. programos įgyvendinimo priemonių. 
Kalbėjo: M.Bastys, R.Čepaitis, I.Šiaulienė, D.Teišerskytė.
NUTARTA: Seimo Informacinės visuomenės komitetas 

suprasdamas, kad ekonomikos augimas be orientacijos į aukštųjų technologijų sritį - neįmanomas, o Lietuvos ateitis be pažangių informacinių ir ryšių technologijų – neįsivaizduojama,

 pripažindamas, kad veiksminga, technologijų pažangą spartinanti mokslo ir technologijų plėtros politika, sąlygų kurti naujas inovatyvias technologijas sudarymas, mokslo ir verslo bendradarbiavimo skatinimas, pažangių informacinių ir ryšių technologijų sprendimų diegimas įvairiuose ūkio ir viešo administravimo sektoriuose – neatidėliotini veiklos prioritetai

siūlo Lietuvos Respublikos Vyriausybei atsižvelgti į Komiteto pasiūlymus ir sudarant Vyriausybės 2012 -1016 metų programos įgyvendinimo priemonių planą įtraukti priemones, kurios užtikrintų, kad:

1) būtų stiprinamas tarpinstitucinis informacinės visuomenės plėtros politikos įgyvendinimo koordinavimas, siekiant nuoseklaus Lietuvos gyventojų skaitmeninio raštingumo didinimo, elektroninių viešųjų paslaugų turinio ir informacinių ir ryšių technologijų infrastruktūros plėtros;

2) būtų reglamentuoti saugumo elektroninėje erdvėje principai, sukurta strategija ir sureguliuotas koordinavimas užtikrinantis kritinių informacinių ir ryšių technologijų infrastruktūros, elektroninės informacijos saugumą; 

3) visų mokymo įstaigų mokiniai turėtų prieigą prie plačiajuosčio interneto ir šiuolaikinių informacinėmis technologijomis grįstų mokymo priemonių; 

4) būtų rengiami rinkos ir viešo administravimo poreikius atitinkantys specialistai, gebantys kurti inovatyvius informacinių ir ryšių technologijų produktus bei paslaugas;

5) Lietuva pasiektų Europos skaitmeninėje darbotvarkėje 2010-2020 metams numatytus svarbiausius tikslus, kad Lietuvos visuomenė galėtų ir norėtų aktyviai naudotis informacinėmis ir ryšių technologijomis, kad būtų sumažinta e. atskirtis;

6) informacinės visuomenės plėtrai skiriamos lėšos būtų naudojamos racionaliai, kad diegiami informacinių ir ryšių technologijų projektai, informacinės sistemos turėtų aiškų tikslą ir kurtų pridėtinę vertę, kad būtų efektyviai naudojamos jau sukurtos informacinės sistemos, registrai, duomenų  perdavimo tinklai ir kt.;

7) būtų sukurta atvira, centralizuota ir skaidri išlaidų, tenkančių informacinėms ir ryšių technologijoms valstybiniame sektoriuje, matavimo sistema, kuri leistų kontroliuoti ir viešai pateikti informaciją apie valstybės lėšų, skirtų kapitalo informacinėms ir ryšių technologijų investicijoms planinį paskirstymą ir faktinį panaudojimą pagal investavimo sritis bei asignavimų valdytoją, išskiriant, kokia dalis iš visos sumos kasmet yra planuojama skirti ir skiriama informacinėms ir ryšių technologijoms, o esant plano ir fakto neatitikimui, būtų nurodomos to priežastys ir aplinkybės;

8) būtų efektyviai valdomi valstybės informaciniai ištekliai valstybės institucijose ir įstaigose, kad būtų sistemingai koordinuojamas jų sąveikumas ir plėtra valstybiniu lygmeniu, įkuriant vieningą duomenų centrą, optimizuojant valstybės registrų tinklą, integruojant valstybinius ryšių ir duomenų perdavimo tinklus, centralizuojant prieigą prie valstybės skaitmeniniu būdu kaupiamų duomenų, skatinant viešųjų paslaugų teikimą „vieno langelio principu; kad būtų sudarytos sąlygas naudotis valstybės informaciniais ištekliais ir privačiam sektoriui, siekiant kurti naujas informacines sistemas;

9) būtų tęsiami viešųjų ir administracinių paslaugų perkėlimo į elektroninę terpę darbai, užtikrinant paslaugų teikimo procesų kompleksinį pertvarkymą, pagrįstą naudotojo poreikių tenkinimu bei elektroninių paslaugų patogumu ir patrauklumu jų naudotojams, taip pat – tarpvalstybiniu lygmeniu ES mastu teikiamų elektroninių paslaugų plėtrą;

10) pagrindinės plačiajuosčio ryšio funkcijos ir paslaugos būtų prieinamos visoje šalyje;

11) būtų toliau vystomos elektroninės viešosios paslaugos plėtojant valstybės informacinių išteklių sąveikumo platformos paslaugų sistemą, diegiant oficialių elektroninių dokumentų pristatymą tarp valstybės ir asmenų, užtikrinant, kad visos viešojo sektoriaus elektroninės paslaugos naudotojams būtų pasiekiamos centralizuotai, patogiai, greitai ir lengvai;

12)  valstybės ir savivaldybės institucijos, įstaigos ir įmonės keistųsi rašytiniams dokumentams prilyginamais elektroniniais dokumentais naudodamos centralizuotus sprendimus;

13) sukurta elektroninio parašo infrastuktūra būtų naudojama, aiškinant piliečiams saugaus naudojimosi elektronine erdve svarbą;

14) būtų sudarytos sąlygos kurti ir diegti lietuvių kalbos ir paveldo skaitmeninius produktus, užtikrinant visavertį lietuvių kalbos (rašytinės ir šnekamosios) funkcionavimą visose informacinės visuomenės gyvenimo srityse, kad būtų remiami kultūros, kalbos, istorijos paveldo skaitmeninimo darbai;

15) valstybės ir savivaldybės institucijos, įstaigos ir įmonės būtų įpareigotos naudoti tik lokalizuotą programinę įrangą;

16) būtų sukurtos palankios sąlygos Lietuvos informacinių ir ryšių technologijų sektoriaus konkurencingumui vietinėje bei eksporto rinkose, skatinant valstybės, verslo ir mokslo bendradarbiavimą, o finansavimą prioritetiškai orientuojant į vietinei ir tarptautinei rinkoms aktualių inovacijų kūrimą;

17) būtų sudarytos skaidrios ir sąžiningos sąlygos privačiam informacinių ir ryšių technologijų sektoriaus verslui dalyvauti kuriant elektronines viešąsias paslaugas, subsidijuojamas Europos Sąjungos lėšomis, kad būtų sudarytos vienodos konkuravimo sąlygos tarp viešojo ir privataus sektorių informacinių ir ryšių technologijų srityje, užtikrintos vienodos teisės bei galimybės efektyviai veikti; kad būtų užtikrintos vienodos konkuravimo sąlygos tarp viešojo ir privataus sektorių informacinių ir ryšių technologijų  srityje, užtikrinant vienodas teises bei galimybes efektyviai veikti;

18) būtų sudaryta galimybė laisvam informacinių ir ryšių technologijų specialistų - žmogiškojo kapitalo -  judėjimui paslaugų nuomos forma tarp viešojo ir privataus sektorių, nes tai garantuotų gerai apmokamas darbo vietas, stabdytų protų nutekėjimą, efektyviai paskirstytų išteklius;

19) būtų sudarytos sąlygos nuosekliai pašto paslaugų srities ekonominei plėtrai ir skaidriai ir sąžiningai konkurencijai pašto paslaugų rinkoje.

Balsavimo rezultatai: bendru sutarimu.
2. SVARSTYTA. Dėl organizuojamo renginio Lietuvos pirmininkavimo ES Tarybai metu.
Kalbėjo: M.Bastys, R.Čepaitis, I.Jurkšuvienė, I.Šiaulienė, D.Teišerskytė.

NUTARTA: 
1. 2012 m. gruodžio 12 d. Informacinės visuomenės plėtros komiteto sprendimą (posėdžio protokolas Nr. 280-P-37(4)) dėl organizuojamo renginio Lietuvos pirmininkavimo ES Tarybai metu laikyti negaliojančiu.

2. Pritarti Seimo Informacinės visuomenės plėtros komiteto ir Seimo Švietimo, mokslo ir kultūros komiteto rengiamam specializuotų komitetų pirmininkų susitikimui. Susitikimo tema – „Suvienijusi įvairovę: Europos Sąjungos kalbų ir kultūrų raidos politiniai ir socialiniai aspektai“. Susitikimo data – 2013 m. rugsėjo 26 – 27 d. 

3. Apie šį Komiteto sprendimą informuoti Seimo Europos reikalų komitetą.

Balsavimo rezultatai: bendru sutarimu.

Posėdžio pirmininkas



Mindaugas Bastys
Posėdžio sekretorė


                   Lina Giriūnienė

